31 Augustus – As jy te laag mik - Nederduitsch Hervormde Kerk van Afrika
31 Augustus – As jy te laag mik
geskryf deur NHKA | Maandag, 31 Augustus, 2020 | Dagstukkies
Romeine 10: 5-21
Kerkgeboue is nie noodsaaklik vir geloofsbyeenkomste nie. Nogtans koester gemeentes die ideaal om 'n funksionele ruimte te bekom vir die beoefening van hul geloof. Daar is groot vreugde en dankbaarheid wanneer hierdie ideaal bereik word. Dit word beskou as 'n seën van die Here om oor so 'n bate te beskik, want die struktuur maak verdere projekte en aksies moontlik. Tog is geboue nie net funksioneel nie, maar tegelyk simbole, draers van betekenis wat op die geestelike vlak lê. Ons woonhuise is meer as mure en 'n dak. Dit is die plek waar ons ons huwelik bou, ons kinders grootmaak, 'n familielewe tot stand bring. Dit is ons tuiste, ons hawe, ons plek van veiligheid. Dieselfde met die kerk as geloofstuiste waar ons God eer wat die genade vryelik uitdeel aan almal, ongeag jou herkoms of ingesteldheid. Hier woon mense wat uit God se genade leef.
Wees dan ontvangers, sê die apostel. Moenie probeer beheer uitoefen nie. Moenie by jouself vra wie vir Christus sal gaan haal uit die hemel of uit die dood om Hom teenwoordig te stel nie. Hy is immers reeds teen­woordig by jou en in jou. Glo uit jou hart uit, bely dat Hy die lewende Here is, en jy sal gered word. Dit is jou persoonlike verbondenheid met God, en dit is uit en uit 'n geestelike saak. Elkeen wat die Naam van die Here aanroep, sal gered word.
Paulus leer dat daar 'n regte verwagting, ingesteldheid en reaksie moet wees by 'n gelowige mens. Hy dui drie hoofsake aan:
Die evangelie moet begeer word.
Die evangelie moet waardeer word.
Die evangelie moet aangegee word.
Ek is bekommerd dat ons te laag mik vir ons geloofshuis. Die vreugde om die evangelie te hoor, en die dissipline om kerk toe te kom en deel te neem aan die dienswerk, het by sommige gekwyn tot amper niks. Ons kwel ons oor hulle, want as jy te laag mik vir jou geloofshuis, sit jy met 'n leë dop.